20-jarige neem 13 paaltjies in toetsKagiso Rabada. Foto: cricbuzz.com Die 20-jarige snelbouler van die Proteas, Kagiso Rabada, het in die vierde en laaste toets teen Engeland altesaam 13 paaltjies ingeoes. Suid-Afrika het die toets oortuigend met 280 lopies gewen. In Engeland se eerste beurt van 342 lopies op SuperSportpark in Centurion het Rabada sewe paaltjies platgetrek. Dit het hom 112 lopies gekos. In Engeland se tweede beurt het die jongeling ses paaltjies platgetrek wat hom net 32 lopies gekos het. Engeland het erg ineengestort en net 101 lopies in sy tweede beurt teen Rabada en sy snellermaat, Morné Morkel, bymekaargehark. Morkel het 3 paaltjies vir 36 lopies platgetrek. Die Proteas is in hul eerste beurt vir 475 uitgehaal en het hul tweede beurt op 248 vir vyf verklaar. Rabada is as die Speler van die Wedstryd aangewys. ’n Blink toekoms word vir die jong Rabada voorspel as die beserings sou uitbly. Hy is ook geen pampoen met die kolf nie, hoewel hierdie toets nie sy kans was om sy kolfwerk uit te stal nie. In die eerste beurt het hy ’n nulletjie gekry nadat hy van die tweede bal af uitgehaal is, en in die tweede beurt het die Proteas verklaar voor hy kolfkans gekry het.